*Projekts*

## LATVIJAS REPUBLIKAS MINISTRU KABINETA

## SĒDES PROTOKOLLĒMUMS

|  |  |  |  |  |
| --- | --- | --- | --- | --- |
| Rīgā | Nr. | | 2019. gada \_\_\_.\_\_\_\_\_\_ | |
|  |  |  | |

**.§**

**Noteikumu projekts “Piemērojamais elektroniskā rēķina standarts un tā pamatelementu izmantošanas specifikācija un aprites kārtība”**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(...)

1. Pieņemt iesniegto noteikumu projektu.

Valsts kancelejai sagatavot noteikumu projektu parakstīšanai.

2. Pieņemt zināšanai, ka Finanšu ministrija, ievērojot Standartizācijas likuma 13.panta otro daļu un 14.panta otro un trešo daļu, nodrošinās Latvijas Nacionālās standartizācijas institūcijas “Latvijas standarts” Latvijas nacionālā standarta statusā adaptētā elektronisko rēķinu standarta LVS EN 16931-1:2017 “Elektroniskie rēķini. 1.daļa. Elektronisko rēķinu pamatelementu semantisko datu modelis” un tehniskās specifikācijas LVS CEN/TS 16931-2:2017 “Elektroniskie rēķini. 2.daļa: Standartam EN 16931-1 atbilstošo sintakšu saraksts” tulkošanu valsts valodā par tās budžeta līdzekļiem līdz 2019.gada 30.jūnijam.

3. Vides aizsardzības un reģionālās attīstības ministrijai (Valsts reģionālās attīstības aģentūrai), īstenojot Eiropas infrastruktūras savienošanas instrumenta (Connecting Europe Facility) līdzfinansēto projektu “Eiropas elektroniskais rēķins” (e-Invoices CEF Project), sadarbībā ar Finanšu ministriju sagatavot un atbilstoši kompetencei noteiktā kārtībā iesniegt Ministru kabinetā nepieciešamos grozījumus normatīvajos aktos, nosakot, ka tiešās pārvaldes iestādes elektronisko rēķinu saņemšanai izmanto tikai projekta ietvaros radītos elektronisko rēķinu piegādes risinājumus.

4. Jautājumu par papildus nepieciešamā finansējuma piešķiršanu Valsts reģionālās attīstības aģentūrai indikatīvi 60 000 euro katru gadu (kā maksu PEPPOL (Pan European Public Procurement On-Line) par sniegto pakalpojumu) izskatīt Ministru kabinetā likumprojekta “Par valsts budžetu 2020. gadam” un likumprojekta “Par vidēja termiņa budžeta ietvaru 2020., 2021. un 2022. gadam” sagatavošanas un izskatīšanas procesā kopā ar visu ministriju un citu centrālo valsts iestāžu priekšlikumiem prioritārajiem pasākumiem, ievērojot valsts budžeta finansiālās iespējas.

5. Lai nodrošinātu finansējumu Valsts reģionālās attīstības aģentūrai 2020.gadā indikatīvi 73 129 euro (divām amata vietām par sistēmas ieviešanu) un uzturēšanai posmā no 2021.gada 1.janvāra indikatīvi 67 575 euro (divām amata vietām par sistēmas uzturēšanu), kas ir nepieciešams papildus Eiropas infrastruktūras savienošanas instrumenta (Connecting Europe Facility) līdzfinansētā projekta “Eiropas elektroniskais rēķins” (e-Invoices CEF Project) īstenošanai paredzētajam finansējumam, Vides aizsardzības un reģionālās attīstības ministrijai sagatavot un noteiktā kārtībā iesniegt izskatīšanai Ministru kabineta sēdē priekšlikumus finansējuma un amata vietu pārdalei.

6. Finanšu ministrijai (Valsts ieņēmumu dienestam) izvērtēt un līdz 2019.gada 1.oktobrim informēt Ministru kabinetu par informācijas sistēmu pielāgošanu elektronisko rēķinu saņemšanai un apstrādei nodokļu administrēšanas vajadzībām.

7. Finanšu ministrijai izstrādāt un līdz 2019.gada 1.oktobrim noteiktā kārtībā iesniegt izskatīšanai Ministru kabinetā attiecīgu tiesību akta projektu, lai noteiktu, ka turpmāk Latvijā pastāvīgi dzīvojošas fiziskas personas un Latvijā reģistrētas juridiskas personas elektroniskos rēķinus sagatavo atbilstoši tehniskajā specifikācijā LVS CEN/TS 16931-2:2017 “Elektroniskie rēķini. 2.daļa: Standartam EN 16931-1 atbilstošo sintakšu saraksts” noteiktajai ISO/IEC 19845 (UBL 2.1) sintaksei.

Ministru prezidents  [Arturs Krišjānis Kariņš](https://mk.gov.lv/lv/amatpersonas/arturs-krisjanis-karins)

Valsts kancelejas direktors Jānis Citskovskis

Iesniedzējs: finanšu ministra vietā-

Ministru prezidents A.K.Kariņš